Karhukuningas, Lyricpoet ja pelkkä S – nämä nimet nimilautakunta hylkäsi

Nimilautakunta antoi Ilta-Sanomille esimerkkilistan nimistä, joita se ei voinut puoltaa. Nimeen liittyvistä kielteisistä vivahteista ei saa olla lapselle haittaa, linjaa nimistöasiantuntija.

Antaisitko pojallesi nimeksi Haades, Karhukuningas tai Pasintero? Tai toivoisitko, että tyttösi olisi nimeltään Hukka? Oikeusministeriön nimilautakunta sai käsiteltäväkseen nämäkin nimet viime vuoden aikana ja päätyi ei-puoltavaan lausuntoon.

Jutun lopussa on hylkypäätöksen saaneista nimistä esimerkkilista, jonka nimilautakunta luovutti Ilta-Sanomille. Joukossa on myös nimiä, joita aikuiset ovat ehdottaneet itselleen.

Lautakuntaan saapuu noin sata lausuntopyyntöä kuukaudessa. Nimilautakunta antaa tuomioistuimille, maistraateille ja muille viranomaisille lausuntoja suku- ja etunimeä koskevissa asioissa. Yksityisyyden suojan vuoksi nimien hylkäämisperusteita ei avata. Nimen taustalla voi olla eri kansallisuuksiin liittyviä asioita tai muita yksityiselämään liittyviä seikkoja.

Maahanmuutto tuo lisää uniikkinimiä

Nimilautakunnan jäsen, Kotimaisten kielten keskuksen erityisasiantuntija Sirkka Paikkala muistuttaa, että erikoiset uniikkinimet ovat Suomessa hyvin harvinaisia. Vuonna 2015 syntyneistä lapsista vain 1,6 prosenttia sai uniikin etunimen.

– Vaikka puhutaan nimien yksilöllistymisestä, niin kyllä erikoisia nimiä on annettu aina, Paikkala sanoo.

Uniikkinimien, eli sellaisten nimien, joita ei ole aiemmin annettu kenellekään, määrä on ollut hienoisessa kasvussa muun muassa maahanmuuton vuoksi. Suomeen tulee sellaista nimistöä, jota täällä ei ole ollut ennestään.

– Nimet ovat vaeltavaa tavaraa. Nimiä lainataan eri kielistä, eikä nimenanto ole lainsäädännössä sidottu omaan äidinkieleen, Paikkala sanoo.

Uniikkinimien määrää kasvattavat myös yhdistelmänimet, joita valitaan entistä vapautuneemmin. Tuttuja nimiä yhdistellään ilman välimerkkiä tai uusilla tavoilla. Esimerkiksi Katri-Marjaanoja – joka ei kuulosta kovin eksoottiselta nimeltä – on Suomessa Väestörekisterikeskuksen mukaan vain alle kymmenen.

Nimestä ei saa olla lapselle haittaa

Jos lapselleen haluaa antaa erikoisen nimen, kannattaa vanhempien Paikkalan mukaan miettiä muutamaa seikkaa. Ensinnäkään etunimi ei saa olla sukunimenomainen. Sellaisia nimiä ei hyväksytä.

Toisekseen etunimi ei saa sisältää sellaista kielteistä sisältöä, merkitystä tai vivahdetta, josta voi koitua lapselle haittaa.

– Jos on tällaista vaaraa, kannattaisi vanhempien käyttää harkintaa, Paikkala sanoo.

Hylkypäätöksen saaneista nimistä esimerkiksi englanninkielinen Greed voisi olla tällainen nimi, sillä se tarkoittaa suomeksi ahneutta.

Miten nimi taivutetaan?

Kolmanneksi vanhempien kannattaa myös miettiä nimen kirjoitettavuutta, ääntämystä ja taivutettavuutta.

– Etenkin taivutettavuus usein unohtuu, koska nimeä mietitään vain perusmuodossa. Jos nimeä joutuu jälkikäteen aina selittelemään ja oikomaan, se on hankalaa, Paikkala sanoo.

Ulkomaisissa nimissä ääntämys ja taivutettavuus voivat olla mutkikkaita, mutta löytyy myös tuttuja kotimaisia nimiä, joiden taivutus saattaa aiheuttaa päänvaivaa. Esimerkiksi suosittu tytönnimi Lumi (Lumin/Lumen) on poikinut uusia päätteellisiä muotoja, kuten Lumina, jonka taivuttaminen on yksiselitteistä.

– Jos haluaa erikoisen nimen, meillä on kyllä olemassa suuri varanto, josta valita. On helppo löytää sellainen nimi, jota on myös helppo käyttää, neuvoo Paikkala.

Hylättyjä poikien nimiä

Saurus

Soulio

Rontti

Lexx

Jubileum

Rolandaxis

S.

Haades

Moolok

KingJames

Southerncross

Lyricpoet

Karhukuningas

Greed

Pasintero

Hylättyjä tyttöjen nimiä

Toisaa

Ammu

Ravenheart

Hukka

Mikä on erikoisin nimi, johon olet törmännyt? Oletko antanut lapsellesi harvinaisen nimen? Minkä nimen olisit antanut, jos se olisi ollut mahdollista? Kerro kommenteissa!

Juttua muokattu klo 16:06: Joukossa on myös nimiä, joita aikuiset ovat ehdottaneet itselleen.